Αρνάκι καπαμά στον φούρνο με πατάτες
Ο κορυφαίος σεφ Σωτήρης Ευαγγέλου ετοιμάζει ένα εκπληκτικής νοστιμιάς αρνάκι καπαμά στα ξύλα, που ασφαλώς γίνεται και απευθείας σε γάστρα στον φούρνο.
2 κιλά αρνάκι (από μπούτι και μπροστινό), με το κόκαλο, κομμένο σε μερίδες, 1-2 κουτ. σούπας αλεύρι, 1 ξερό κρεμμύδι, χοντροκομμένο, 2 σκελίδες σκόρδο, χοντροκομμένες, 1 φρέσκια καυτερή πιπεριά κέρατο, ψιλοκομμένη, 1 κουτ. σούπας ντοματοπελτές, 1 ξύλο κανέλας, 3-4 κόκκοι μπαχάρι, 3 καρφάκια γαρίφαλο, ελάχιστο κύμινο, σε σκόνη, 120 ml λευκό ξηρό κρασί, 4 ολόκληρα ντοματάκια κονσέρβας ή 2 μεγάλες ντομάτες ξεφλουδισμένες, ξεσποριασμένες και ψιλοκομμένες, 1 κιλό πατάτες, κομμένες κυδωνάτες, 40 γρ. βούτυρο αιγοπρόβειο, από βάζο, 1 κουτ. σούπας ψιλοκομμένος μαϊντανός, 100 ml ελαιόλαδο, αλάτι, φρεσκοτριμμένο πιπέρι
Για το αρνάκι καπαμά στον φούρνο με πατάτες ξεκινάμε και αλατοπιπερώνουμε και αλευρώνουμε το κρέας. Σε μια κατσαρόλα ζεσταίνουμε το ελαιόλαδο σε δυνατή φωτιά και σοτάρουμε τα κομμάτια του αρνιού σε δύο δόσεις, για 6-7 λεπτά την κάθε δόση, μέχρι να ροδίσουν από όλες τις μεριές.Βάζουμε και τις δύο δόσεις στην κατσαρόλα, προσθέτουμε το κρεμμύδι, τα σκόρδα, την καυτερή πιπεριά, τον πελτέ και τα μπαχαρικά και σοτάρουμε για 1 λεπτό.Σβήνουμε με το κρασί, αφήνουμε για 1 λεπτό να εξατμιστεί το αλκοόλ και ρίχνουμε τις ντομάτες, αλάτι και πιπέρι.Ρίχνουμε στην κατσαρόλα νερό τόσο που να καλύψει το κρέας, το αφήνουμε να πάρει βράση σε δυνατή φωτιά και αποσύρουμε.Αν η κατσαρόλα είναι κατάλληλη για φούρνο, την κλείνουμε με το καπάκι της και φουρνίζουμε, διαφορετικά αδειάζουμε όλο το περιεχόμενό της σε ευρύχωρη γάστρα με καπάκι. Ψήνουμε σε φούρνο προθερμασμένο στους 180°C, για 1 ώρα.Προσθέτουμε τις πατάτες και το βούτυρο, χαμηλώνουμε τη θερμοκρασία στους 160°C και συνεχίζουμε το ψήσιμο για άλλη 1 ώρα, μέχρι το κρέας να μελώσει.Το σερβίρουμε σε ζεσταμένα πιάτα και πασπαλίζουμε κάθε μερίδα με ψιλοκομμένο μαϊντανό.
Αρνί,Πατάτες,Πάσχα